  vk.com (Николай Сюваев) Анжелика Тихонова корреспондент 12-тӥ южтолэзе Ижкарын Калыкъёслэн эшъяськон юртазы нырысьсэ Атайёслэн но нылъёссылэн балзы ортчиз. Нылкышноослэн калыккуспо нуналзылы сӥзем ужрадэ 50 паръёс пыриськизы. Со сярысь Ижкар администрацилэн пресс-службаез ивортӥз. Атайёс нылъёсынызы ӵош 15 пӧртэм эктонъёсты быдэстӥзы: шотланд но испан манерен вальс, котильон-шудонъёс, ӝог полька, полонез но мукетсэ. Пётр Чайковскийлэсь, Иоганн Штрауслэсь, Михаил Глинкалэсь крезьгуръёссэс Удмуртиысь кун симфони оркестр шудӥз (дирижёрез Андрей Гордеев). Удмуртиысь дано артист Иван Ардашев тодмо операосысь ариосты быдэстӥз. Ӝытэз «Молодой человек» муниципал театрысь артистъёс Мария Руднева но Михаил Третьяков нуизы. Люкаськемъёсты Удмуртиысь Атайёслэн кенешсылэн тӧроез Дмитрий Чистяков, Удмуртиысь кивалтэтлэн тӧроезлэн воштӥсез Татьяна Чуракова но Ижкарлэн тӧроез Олег Бекмеметьев ӟечкылазы. « Учке ай, кыӵе чебер луиз та зал, кыӵе йӧно адӟисько атайёс, кыӵе синмаськымонэсь соослэн нылъёссы. Удмуртиысь Атайёслэн кенешсы Ижкарын гинэ ӧвӧл, быдэс Россиын выль сямъёс кылдытӥсь огазеяськон сямен кемалась тодмо ини. Мукет каръёс милесьтым адӟем мед карозы » Олег Бекмеметьев, Ижкарлэн тӧроез Татьяна Чуракова вуоно арын эктонъёсы атайёс но нылъёссы сяна, анайёс пиосынызы итӥськизы ке умой луоз шуыса малпанзэ вераз. Ижкарысь 76 номеро школаысь ватсаса тодон-валан сётонъя дышетӥсь Елена Пьянкова пусйиз, ӝытэз ортчытон азьын трос гинэ репетициос ортчытӥзы шуыса. Эктонъёс атайёслы но нылъёссылы ог-огзэс умойгес тодыны луонлык сётӥзы. « Ӟеч атай луыны – со зэмос талант. Нош таланто адями котькыӵе ужын быгатонлыко. Атайёсмы кырӟало но, экто но, нош кулэ дыръяз – нылпиоссэс утьыны но быгато. <…> Матысь дыре ми гужем баллы дасяськыны кутском, оскисько, со эшшо тросгес пыриськисьёсты люкалоз. Бал луоз! » Дмитрий Чистяков, Удмуртиысь Атайёслэн кенешсылэн тӧроез Азьланяз Балэз арлы быдэ ортчытъяны ӧдъяло. Тегъёс: Удмуртия Ижкар анай-атайёс нылпиос Мерлык  